‹‹ክልሉ ከሱዳን ጋር የፈጠራቸው ግንኙነቶች ለሀገሪቱ ሰላም አስተዋጽኦው ከፍተኛ ነው››  -አቶ አበራ ባየታ የቤኒሻንጉል ጉሙዝ ክልል የሰላም ግንባታና ፀጥታ ቢሮ ኃላፊ
አዲስ አበባ፡- የቤኒሻንጉል ጉሙዝ ክልል ከአጎራባች ሱዳን ጋር የፈጠራቸው መልካም ግንኙነቶች ከክልሉም አልፎ ለሀገሪቱ ሰላም የሚያበረክተው አስተዋጽኦ ከፍተኛ ነው ሲሉ የክልሉ የሰላም ግንባታና ጸጥታ ቢሮ ኃላፊ አስታወቁ። የቢሮው ኃላፊ አቶ አበራ ባየታ በተለይ ለአዲስ ዘመን እንደገለጹት ክልሉ ከጎረቤት ሀገር ሱዳን ግዛቶች ጋር
ከሚዋሰናቸው በተለይም ከብሉ ናይል ግዛት ጋር በድንበር ብቻም ሳይሆን በጎሳም የተሳሰረና አንድ ማህበረሰብ ነው። ከቅርብ አመታት ወዲህ እነዚህን ግንኙነቶች ከፍ ወደ ሚል ደረጃ በማሳደግ በሁለቱ ግዛቶች መካከል ጠንካራ ግንኙነቶች
በመፍጠር ሥራዎቻቸውን በጋራ እየገመገሙ መምራት ቀጣይ አቅጣጫዎችንም በጋራ እንደሚነድፉ ሀላፊው ገልጸዋል። በቅርቡ የ2011 ዓ.ም ሥራዎቻቸውን ገምግመው በ2012 ዓ.ም እቅዳቸው ላይ በጋራ መምከራቸውን የገለጹት አቶ
አበራ በዋናነትም በድንበር ሠላምና ጸጥታ ጉዳዮች፣ በንግድ ጉዳዮች፣በድንበር ተሻጋሪ በሽታዎች፣ በአካባቢ ጥበቃ ላይ የጋራ ሥምምነት
ማድረጋቸውን አስታውሰዋል። አቶ አበራ ባየታ አክለውም ማህበራዊ ግንኙነቶችን በማጠናከር በኩል የሕዝብ ለሕዝብ ግንኙነት መድረኮች በሁለቱም
በኩል በመፍጠር፣ በስፖርት፣በምክር ቤቶች ግንኙነትና በብሔር ብሔረሰቦች ግንኙነት የበለጠ ለማጠናከር ሥምምነት ላይ ተደርሷል ብለዋል።
የበርታና የጉሙዝ ብሄረሰብ በቤኒሻንጉል ክልል እንደሚገኝ ሁሉ በጎረቤት ሱዳንም የሚገኝ ነው ያሉት አቶ አበራ ይህ ጉዳይ ከድንበርም
ባለፈ በብሄረሰብ ደረጃ የተሳሰርን እንደሆነ ማሳያ ነው ሲሉ አንስተዋል። ከድንበር የሰላምና ጸጥታ ጉዳዮች ጋር ተያይዞ ከሱዳን ወደ ኢትዮጵያ ለመግባት የሚሞከሩ በተመሳሳይ ከኢትዮጵያም
ወደ ሱዳን ለመግባት የሚሞክሩ የጸረ ሠላም ኃይሎች መኖራቸውን ተናግረው በቅንጅት በመስራት ውጤታማ ያደረገን መሆኑን ካለፈው ልምድ
ወስደናል ብለዋል አቶ አበራ። ሕገወጥ የሰው አዘዋዋሪዎችን በመቆጣጠር፣በሕገ ወጥ መንገድ ተሻግረው የወርቅ ማዕድን የሚቆፍሩትን
በመቆጣጠር፣በሕገወጥ መንገድ ደን የሚጨፈጭፉትን(የቀርከሃ) በመከላከል እና በቁጥጥር ሥር አውሎ አሳልፎ በመለዋወጥ ወንጀለኞች በሕግ
እንዲጠየቁ በማድረግ በኩል አመርቂ ሥራዎች ተሰርተዋል ብለዋል አቶ አበራ። በተጨማሪም የሁለቱም ግዛቶች የመከላከያ ሰራዊት አባላት
በትብብር የድንበሩን ሠላምና ጸጥታ በማስከበር ተግተው እየሰሩ መሆኑን የገለጹት ኃላፊው ከድንበሮቻቸው አምስት አምስት ኪሎ ሜትሮች
በጥምር ጦር አሰሳ በማድረግ ሰላም እንዲሰፍን ተደርጓል። ላለፉት ረዥም ዓመታት የሁለቱ ግዛቶች ድንበር አካባቢ በቀንድ ከብት፣በማዕድናት፣በመሳሪያ
እና በሌሎችም ቁሳቁሶች ጥቁር ገበያነት በሰፊው ይታወቅ እንደ ነበረ አይረሳም።አዲስ ዘመን ነሀሴ
9/2011መሐመድ ሁሴን